# Josep Maria Boix i Selva

Josep Maria Boix i Selva (Barcelona, 2 d'octubre de 1914 — Girona, 20 de gener de 1996) fou un poeta, traductor, professor i editor.

## Biografia

Fill del jurista Josep Maria Boix i Raspall, nascut en una família culta i benestant de marcades conviccions catalanistes i religioses. El seu germà Joan M. (Maur Maria Boix), monjo i prior de Montserrat fou "l'amic més entranyable".
Batxiller pels Jesuïtes de Casp (Barcelona), estudià Dret per imposició paterna i Filosofia i Lletres per vocació i fou col·laborador a la secció literària del diari El Matí. A l'inici de la vida professional treballà de professor de literatura als Escolapis de Sarrià i de literatura anglesa a la Universitat de Barcelona; posteriorment exercí de director literari de l'editorial Vergara.
Josep Maria Boix es casà el 1942 amb Concepció Masramon de Ventós-Mir i foren pares de Maria del Tura, Josep Maria (Zum), Francesc (Xesco Boix, pioner de la música folk catalana), Joan (Joan Boix component del grup Falsterbo 3) i Elisenda. Des dels anys d'estudiant Boix i Selva fou amic i company de Salvador Espriu, Ignasi Agustí, Màrius Torres, Bartomeu Rosselló-Pòrcel, Joan Vinyoli, Joan Teixidor, Sebastià Juan Arbó, Agustí Bartra, Pere Calders, Josep Maria Font i Rius i Martí de Riquer.

## Col·lecció Isard

Boix i Selva propulsà des de l'editorial Vergara la col·lecció Isard), primera col·lecció de butxaca en català i que conjumina obres originals (Bertrana, Estradé, Roca Pons, Sagarra) amb acurades traduccions de primera mà al català (Jaume Berenguer, Espriu, Ferran de Pol, Joan Fuster, Albert Manent, Joan Mascaró i Palau Fabre, entre d'altres), tant de clàssics (Dafnis i Cloe, Rimbaud) com de coetanis (Camus, Pasternak, Kazantzakis).

## El Paradís perdut

Paradise Lost, de John Milton en vers, en català i en una extensió superior als 10.000 decasíl·labs (pentàmetres iàmbics) ha esdevingut la traducció canònica. El 1949 Boix i Selva la presentà parcialment en lectures públiques i el 1950 aparegué la primera edició, de bibliòfil, com a estratègia inicial per a superar la censura. La segona edició sortí el 1953 i el 2014 una tercera edició bilingüe i definitiva a cura de Rosa Flotats.

## El poeta

La poesia de Boix s'enquadra en la generació de la República o generació del 36. La seva obra rebé mestratge de la relació personal amb Josep Maria López-Picó i de la poesia de Joan Maragall.
El 1933 presenta una primera poesia als Jocs Florals de Barcelona i són publicats Angle i Soledat abrupta, amb una recepció positiva; en la desolació de postguerra apareixeran Felicitat (1944) i Copaltes i mirinyacs (1946). El premi Carles Riba 1971 rebut per l'obra El suplicant, la deu i l'esma (1972) i Presoner de la boira (1978), premi Josep Maria López-Picó 1976, marquen la seva darrera etapa i el reconeixement públic pel món cultural.
La resta d'obra literària de Boix i Selva es troba en els manuscrits. Destaquen els poemes que pertanyen al cicle d'El jueu errant, una obra ambiciosa que restà inacabada.
El fons personal Arxivat 2020-03-22 a Wayback Machine. es conserva a la Biblioteca de Catalunya.
La Biblioteca de Reserva de la Universitat de Barcelona conserva més una obra que va formar part de la biblioteca personal de Boix, així com un exemple de les seves marques de propietat que van identificar els seus llibres al llarg de la seva vida.

## Obres

* Tríptic. La soledat sonora (1933), poema inèdit presentat als Jocs Florals de Barcelona
* Angle Arxivat 2020-03-22 a Wayback Machine. (1935)
* Soledat abrupta Arxivat 2020-03-22 a Wayback Machine. (1937)
* Felicitat (1944) (versió reduïda Arxivat 2020-03-22 a Wayback Machine. | versió plena Arxivat 2020-03-22 a Wayback Machine.)
* Copaltes i mirinyacs Arxivat 2020-03-22 a Wayback Machine. (1946)
* Paradís perdut (1950), traducció en vers del llibre de John Milton
1950-1951, 1a edició; 1953, 2a edició; 2014, 3a edició.
* El suplicant, la deu i l'esma Arxivat 2020-03-22 a Wayback Machine. (1972), premi Carles Riba 1971
* Presoner de la boira Arxivat 2020-03-22 a Wayback Machine. (1978)

## Referències

* 1 2 3 «Josep Maria Boix i Selva». Gran Enciclopèdia Catalana. Barcelona: Grup Enciclopèdia Catalana.
* ↑ Laura Vilardell Domènech, «Una aproximació a la col·lecció Isard» dins La traducció i el món editorial de postguerra [digital], p. 253-272. (1962-1971)
* ↑ Arxiu Històric de la Ciutat de Barcelona. Fons 6B-Jocs Florals, Sèrie III-Pliques, any 1933, document 56
* ↑ «Catàleg de les biblioteques de la UB/Fons Antic». [Consulta: 17 abril 2020].
* ↑ «Base de dades Antics posseïdors: Boix i Selva, J. M. (Josep Maria), 1914-1996». [Consulta: 17 abril 2020].

## Enllaços externs

* Fons Josep Maria Boix i Selva a la Biblioteca de Catalunya
* Boix i Selva, poeta en el paradís? (exposició)